“ทองคำไทย” ปรับลง 250 บ. รูปพรรณขายออกบาทละ 28,400 บาท
“ทองคำไทย” ลงบาทละ 250 บ. เกิดจากเงินบาทปรับแข็งค่าต่อเนื่องมาทดสอบที่ระดับ 33.50 บาท/ดอลลาร์ ซึ่งน่าจะกดดันการเคลื่อนไหวของราคาทองคำไทย ทั้งนี้ราคาทองคำแท่งขายออกบาทละ 27,900 บาท ส่วนรูปพรรณขายออกบาทละ 28,400 บาท
12 ต.ค. 2564

สมาคมค้าทองคำ รายงานว่า ราคาขายปลีกทอง (ทองคำ 96.50%) ในประเทศ เมื่อเวลา 09.28 น.ปรับตัวลดลงบาททองคำละ 250 จากวานนี้ โดยราคาทองคำแท่งรับซื้อเข้าบาททองคำละ 27,800.00 ขายออกบาททองคำละ 27,900.00 ส่วนทองรูปพรรณรับซื้อเข้าบาททองคำละ 27,303.16 ขายออกบาททองคำละ 28,400.00
โดยบริษัท MTS Gold Research ระบุในบทวิเคราะห์ว่า ราคาทองคำยังเคลื่อนไหวในกรอบเดิม ระหว่าง 1,750 – 1,765 ดอลลาร์ ขณะที่เงินบาทแกว่งตัวอย่างมากหลังจากนายกรัฐมนตรีแถลงจะเปิดประเทศในวันที่ 1 พ.ย. 2564 หรือประมาณอีก 2 สัปดาห์ ทำให้เงินบาทปรับตัวจากระดับ 33.80 บาท/ดอลลาร์ กลับมาเคลื่อนไหวในช่วง 33.60 – 33.70 บาท/ดอลลาร์ และเงินบาทก็ยังปรับแข็งค่าต่อเนื่องมาทดสอบที่ระดับ 33.50 บาท/ดอลลาร์ ซึ่งน่าจะกดดันการเคลื่อนไหวของราคาทองคำไทย
ขณะที่ทองคำตลาดโลกค่อนข้างทรงตัวหรือปรับตัวเพียงเล็กน้อย ด้านดัชนีดอลลาร์ปรับอ่อนค่าเล็กน้อยที่ 94.36 จุด โดยจะเห็นได้ว่าเงินบาทแข็งค่าจากปัจจัยในประเทศ และจะเห็นได้ว่าเงินดอลลาร์มีการเคลื่อนไหวแข็งค่าและมีโอกาสขึ้นได้อีกหากยังยืนเหนือ 94.10 จุด เมื่อวานนี้ไม่มีตัวเลขเศรษฐกิจสำคัญ ขณะที่คืนนี้จะมีตัวเลขเศรษฐกิจสำคัญสหรัฐฯ ได้แก่ Jolts Job Openings ที่คาดว่าจะออกมาทรงตัว รวมถึงถ้อยแถลงของสมาชิกบอร์ดบริหารของเฟด และประธานเฟดสาขาแอตแลนต้าa
ทั้งนี้คาดว่า ราคาทองคำยังเคลื่อนไหวในกรอบ 1,750 – 1,765 ดอลลาร์ โดยยังมีทิศทางการแกว่งตัวค่อนข้างมาก อย่างไรก็ดี คาดว่าราคาทองคำจะเคลื่อนตัวต่ำกว่าเส้นค่าเฉลี่ยระยะกลางและระยะยาว ซึ่งถือเป็นทิศทางแนวโน้มขาลง สำหรับ Gold Online Futures และ Comex Gold จะมีแนวรับ 1,748 ดอลลาร์ และแนวต้าน 1,768 ดอลลาร์ ขณะที่ Gold Spot คาดจะมีแนวรับ 1,745 ดอลลาร๋ และแนวต้าน 1,765 ดอลลาร์ ด้านราคาทองคำไทยคาดว่าจะเปิดลดลง 250 บาท/บาททองคำ
 
 